SKRIFTLIG FORESPØRGSEL E-0347/00

af Jaime Valdivielso de Cué (PPE-DE) til Kommissionen

(14. februar 2000)

Om: Samhandel

De franske lastbilchauffører har indledt en protestaktion, som bl.a. indebærer en blokering af landets vigtigste transportveje. Dette er en overtrædelse af EUs principper, nemlig varernes frie bevægelighed, og det går især ud over Spanien, fordi spanske varer nødvendigvis skal passere gennem Frankrig.

Kan Kommissionen gøre rede for, hvilke initiativer den vil tage for at sikre varernes frie bevægelighed i EU?

Hvilke sanktioner agter den at tage i anvendelse over for denne fremgangsmåde?

Hvilken form for godtgørelse vil de skadelidte modtage?

Svar afgivet på Kommissionens vegne af Frederik Bolkestein

(27. marts 2000)

Det ærede parlamentsmedlem henleder Kommissionens opmærksomhed på de betydelige økonomiske konsekvenser af de franske lastvognschaufførers blokader ved grænserne inden for de seneste uger.

Kommissionen skal understrege, at det i overensstemmelse med fællesskabsretten tilkommer medlemsstaterne at træffe alle fornødne og relevante foranstaltninger for at genetablere fri bevægelighed for varer på deres område, når sådanne begivenheder finder sted. Kommissionen skal desuden erindre om, at det påhviler medlemsstaterne at yde erstatning for den skade, privatpersoner har lidt som følge af krænkelser af fællesskabsretten, som de pågældende medlemsstater kan gøres ansvarlige for.

Siden Rådets forordning (EF) nr. 2679/98 af 7. december 1998 om det indre markeds funktion med hensyn til fri bevægelighed for varer mellem medlemsstaterne(1) trådte i kraft, råder Kommissionen over et instrument, som inden for rammerne af dens kompetenceområde sætter den i stand til hurtigt at gribe ind i denne type situation. Det skal endvidere påpeges, at denne forordning forpligter medlemsstaterne til at informere Kommissionen om aktioner, som er iværksat af privatpersoner, og som kan få alvorlige følger for den frie varebevægelighed.

Kommissionen skal desuden oplyse det ærede medlem om, at de franske myndigheder i forbindelse med konflikten den 31. januar og den 1. februar 2000 sendte en meddelelse til Kommissionen fredag den 28. januar 2000, hvori de forpligtede sig til under hensyntagen til arbejdstagernes strejkeret at sikre en fuldstændig og øjeblikkelig underretning af deres europæiske partnere og at lette den frie varebevægelighed.

Endvidere sendte Kommissionen som led i ovennævnte forordning mandag den 31. januar 2000 en anmodning til de franske myndigheder om yderligere oplysninger om konflikten samt om, hvilke forholdsregler de agtede at tage for at genetablere den frie bevægelighed.

De franske myndigheder gav disse oplysninger i deres svar den 1. februar 2000. De præciserede, at der var givet ordre til ordensmagten om at etablere passende omkørsler og udsende de nødvendige oplysninger til de berørte kredse. De tilføjede, at der ville blive truffet foranstaltninger for at eventuelle erstatningssager kunne behandles senere i medfør af artikel L.2216-3 i Code général des collectivités locales.

Kommissionen skal henlede det ærede medlems opmærksomhed på, at de blokader, der blev iværksat under de seneste konflikter, blev ophævet inden for ret korte frister i forhold til, hvad der tidligere har været tilfældet. Kommissionen mener, at gennemførelsen af forordning (EF) nr. 2679/98 sideløbende med de foranstaltninger, de berørte økonomiske aktører på deres side har iværksat, afgjort har medvirket til opnåelsen af dette resultat.

(1) EFT L 337 af 12.12.1998.